Igal sõnal, mis me ütleme,  on suur mõju. Iga sõna ja otsus, mis meie suust lendu läheb, on nagu lind, keda meil hiljem enam kinni püüda ei õnnestu. Üks vana idamaa tarkus soovitab meil midagi öelda alles pärast seda, kui meie sõnad on suutnud läbi minna kolmest väravast. Esimese värava ees küsime endalt: «Kas need sõnad on tõde?» Kui jah, siis mingu nad edasi; kui ei, siis mingu nad tagasi. Teise värava ees küsime: «Kas nad on vajalikud?» Ja viimase värava ees küsime: «Kas nad on head?» Eriliselt ettevaatlik tuleks hukkamõistvate  sõnadega olla just koguduse ringis. On ju Issand oma jüngritele andnud erilise meelevalla: «Kellele te iganes patud andeks annate, neile on need andeks antud, kellele te iganes patud kinnitate, neile on need kinnitatud» (Jh 20:23).